**Prethodno pitanje temeljem slučaja Perković**

(ovaj se zadatak temelji na skraćenim i pojednostavljenim činjenicama iz slučaja Perković, u kojem su odlučivali i Županijski sud u Zagrebu i Vrhovni sud RH i Ustavni sud RH)

Relevantne činjenice:

Njemačka traži predaju JP temeljem europskog uhidbenog naloga za kazneno djelo teškog ubojstva. JP se protivi predaji.

Pred Županijskim sudom vodi se spor između JP i državnog odvjetništva, koje zastupa Njemačku.

Jedan od razloga protivljenja predaji jest to što je prema hrvatskom pravu nastupila zastara kaznenog progona djela za koje se tereti JP.

Prema njemačkom pravu ovo kazneno djelo ne zastarijeva.

Stajalište je Županijskog suda da je nebitno je li nastupila zastara po hrvatskom pravu, jer se radi o jednom od djela iz članka 10. Zakona o pravosudnoj suradnji o kaznenim stvarima s državama članicama EU (dalje ZPSKS), za koje je predviđeno da se predaja vrši bez provjere dvostruke kažnjivosti. Čl. 10. ZPSKS prenosi u hrvatsko pravo članak 2. Okvirne odluke o europskom uhidbenom nalogu.

JP tvrdi da se zastara ne provjerava kao dio provjere dvostruke kažnjivosti, već je ona odvojeni razlog za odbijanje predaje. Tako je, tvrdi, predviđeno čl. 20. ZPSKS. Tim je člankom zastara, kao razlog koji je Okvirnom odlukom (čl. 4.) predviđen kao fakultativni razlog za odbijanje predaje, u hrvatskom pravu prenesena kao obvezni razlog za odbijanje predaje.

Županijski sud, međutim, smatra da zastara jest dio provjere dvostruke kažnjivosti koja je isključena kod kaznenih djela iz čl. 10 ZPSKS. Stoga je sud ne smije provjeravati, Njeno pretvaranje u obvezni razlog odbijanja predaje u čl. 20. ZSPKS čini je nužnim elementom provjere samo kod kaznenih djela za koje nije isključena provjera dvostruke kažnjivosti.

Stoga je Županijski sud odlučio odobriti predaju. Na ovu se odluku žalio JP, tvrdeći da je Županijski sud pogrešno protumačio pravo, tj, ZPSKS, koji prenosi Okvirnu odluku o europskom uhidbenom nalogu.

Pitanja:

Hoćete li, kao sudac Vrhovnog suda koji odlučuje po žalbi pokrenuti prethodni postupak pred Sudom EU?

Je li Županijski sud morao pokrenuti prethodni postupak? Je li mogao?

Ako ćete pokrenuti prethodni postupak, što ćete tražiti od Suda EU?

Zašto vam je taj odgovor potreban?

Sastavite zahtjev za prethodnu odluku.